雪夜飲分題得雪字
作者：彭汝礪
朝代：宋

paragraphs: 顛風夜號花木折，平明階前三尺雪。
誰家羌笛落早梅，中夜南樓對明月。
苦寒侵人毛髮縮，厭厭夜飲腸內熱。
公才奔放欲萬里，應恨低徊受羈紲。
一巢安穩身自在，生涯却羨鳲鳩拙。
人生所值俱所樂，萬事悠悠無可說。
偶有名酒須盡醉，醉輒題詩如靖節。
君不見萬卒征南凱未旋，戎衣雖厚冷如鐵。